ྐྱེད། གླེགས་
བམ་ནི་འོད་དཔག་ཏུ་མེད་པ། ཕྱག་མཚན་རྣམས་ནི་མི་བསྐྱོད་པ། སྐུ་གཟུགས་ངོ་ཤེས་
པ་རྣམས་ནི་ལྷ་གང་ཡིན་པ། ངོ་མི་ཤེས་པ་རྣམས་ནི་རྡོ་རྗེ་འཆང་ཆེན་པོར་བསྐྱེད་དོ། །
དེ་ནས་གཉིས་པ་ཡེ་ཤེས་པ་སྤྱན་དྲང་བ་ནི། རྡོ་རྗེ་བཟུང་ལ་དྲིལ་བུ་དཀྲོལ་ཞིང་། ཇི་
ལྟར་རྫོགས་པའི་སངས་རྒྱས་རྣམས། །དགའ་ལྡན་དུ་ན་གནས་ནས་ཀྱང་། །ལྷ་མོ་སྒྱུ་འཕྲུལ་
ལྷུམས་ཞུགས་ལྟར། །དེ་བཞིན་འདིར་ནི་གཤེགས་སུ་གསོལ། །ཞེས་བརྗོད་ལ། རང་གི་
སྙིང་གའི་ས་བོན་གྱི་འོད་ཀྱིས་སངས་རྒྱས་དང་བྱང་ཆུབ་སེམས་དཔའ་ཐམས་ཅད་སྤྱན་
དྲང་བར་བྱའོ། །སྤྱན་དྲངས་ལ་སྔར་བཤད་པ་བཞིན་ཞབས་བཀྲུ་བ་དང་། ཞལ་བཀྲུ་བ་
དང་། བསང་གཏོར་དང་། མཆོད་ཡོན་བྱས་ལ། ཨོཾ་བཛྲ་པདྨ་ཀ་མ་ལཱ་ཡ་སྟཱཾ། ཞེས་བྱ་
བས་མེ་ཏོག་གི་གདན་ཕུལ་ལ། ཅི་འབྱོར་པའི་མཆོད་པ་དང་བསྟོད་པ་བྱའོ། །དེ་ནས་སྐུ་
- 156 -

སློབ་དཔོན་རིན་པོ་ཆེ་བསོད་ནམས་རྩེ་མོའི་གསུང་།
གཟུགས་དམ་ཚིག་པའི་གནས་གསུམ་དུ་ཡི་གེ་འབྲུ་གསུམ་བཀོད་ལ་སྔགས་བཟླས་ཏེ།
ཡེ་
ཤེས་པའི་ཕྱི་ནས་འབྲངས་པའི་བགེགས་བསྲུངས་ལ། ཡེ་ཤེས་པ་སྤྱན་དྲང་བའི་ཕྱིར། ཨོཾ་
བཛྲ་གཽ་རཱི་ཨཱ་ཀཪྵ་ཡ་ཛཿཞེས་བྱ་བ་ལ་སོགས་པའི་སྔགས་དང་ལྕགས་ཀྱུ་ལ་སོགས་པའི་ཕྱག་
རྒྱ་དང་། ལྷ་མོ་བཞིའི་ཏིང་ངེ་འཛིན་གྱིས་དགུག །གཞུག །བཅིངས། དབང་དུ་བྱ་བའོ། །དེ་
ནས་གསུམ་པ་སྐྱེ་མཆེད་དང་སྐུ་གསུང་ཐུགས་བྱིན་གྱིས་བརླབ་པའང་སྒྲུབ་ཐབས་བཞིན་
བྱའོ། །དེ་ནས་བཞི་པ་དབང་བསྐུར་ཏེ་དབུ་རྒྱན་གྱི་བར་དུ་ཡན་ལག་བཞི་ཡོངས་སུ་རྫོགས་
པར་བྱའོ། །
དེ་ནས་སྤྱི་དོན་བཞི་པ་མཆོད་བསྟོད་ནི། ཕྱི་མེ་ཏོག་ལ་སོགས་པའི་མཆོད་པ་དང་།
སྔགས་དང་། ཕྱག་རྒྱ་དང་། ཏིང་ངེ་འཛིན་གྱི་མཆོད་པ་རྣམ་པ་ཉི་ཤུ་ལ་སོགས་པ་དང་།
བདུད་རྩིའི་མཆོད་པ་དང་། ལྷ་མོ་བརྒྱད་ཀྱི་མཆོད་པ་དང་། བསྟོད་པའི་མཆོད་པའི་བར་
དུ་ཇི་ལྟར་ནུས་པས་མཆོད་པར་བྱའོ། །དེ་ནས་ལྔ་པ་སྙན་གསན་ཕབ་ལ། ཆོ་ག་ལྷག་
ཆད་ཁ་བསྐང་ཞིང་ཡི་གེ་བརྒྱ་པ་བརྗོད་པས་བཟོད་པར་གསོལ་ཏེ། རྡོ་རྗེ་དྲིལ་བུ་འཛིན་
པས་འདི་སྐད་དུ། ཧེ་ཞེས་བྱ་བའི་བཅོམ་ལྡན་འདས། །རིག་སྔགས་རྒྱལ་ལ་ཕྱག་འཚལ་
བསྟོད། །ཅེས་བྱ་བ་ལ་སོགས་པ་སྔར་སྟ་གོན་གྱི་སྐབས་སུ་བཤད་པ་དང་འདྲ་བ་ལས། ནངས་
པར་དཀྱིལ་འཁོར་བྲི། ཞེས་བྱ་བའི་སྐབས་སུ། ནངས་པར་རབ་གནས་བགྱིད། ཅེས་བྱ་
བ་གཞུག་སྟེ་གཞན་ནི་འདྲ། དེ་ལན་གསུམ་བརྗོད་ལ་སླར་ཡང་འདི་སྐད་དུ། བདག་རྡོ་
རྗེ་སློབ་དཔོན་ཆེ་གེ་མོ་ཞེས་བྱ་བ་ལ། སློབ་མ་ཆེ་གེ་མོ་ཞེས་བྱ་བས་གསོལ་བ་བཏབ་སྟེ།
ཁམས་གསུམ་གྱི་སེམས་ཅན་ཐམས་ཅད་ཀྱི་དོན་གྱི་ཕྱིར་སང་ནངས་པར་རྟེན་ཆེ་གེ་མོ་
ཞེས་བྱ་བ་ལ་རབ་གནས་བགྱིད་པས་བཅོམ་ལྡན་འདས་ཐུགས་རྗེ་ཆེན་པོ་ཉིད་ཀྱི་བྱིན་
གྱིས་བརླབ་པར་མཛད་དུ་གསོལ། ཞེས་བྱ་བས་གསོལ་བ་གདབ་བོ། །དེ་ནས་དྲུག་པ་
- 157 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
གཤེགས་སུ་གསོལ་བ་ནི།
ཡི་གེ་བརྒྱ་པའི་མཐར་ཨོཾ་བཛྲ་སུཿཞེས་པས་གཤེགས་སུ་གསོལ་
ལོ། །བདུན་པ་དགབ་པ་ནི་དམ་ཚིག་པ་བདག་ལ་བསྡུས་ཏེ། ད་དུང་མཆོད་པ་ལ་མི་
དབང་བ་མཚོན་པའི་ཕྱིར་རྟེན་ཞལ་བསྒྱུར་བའམ་ན་བཟའ་སེར་པོས་གཡོགས་ལ་བཞག་
གོ །དེའང་རྟེན་ལ་གནས་གསུམ་བསྲུང་བ་བྱས་ཏེ་བར་ཆད་མི་འཇུག་པར་བྱའོ། །རབ་
གནས་པའི་སྟ་གོན་གྱི་ཆོ་གའོ།
།དེ་ནས་ཕྱི་དེ་ཉིན་པར་རབ་གནས་ཀྱི་དངོས་གཞིའི་ཆོ་
ག་ནི། འབྱོར་པ་ཡོད་ན་མཆོད་པའི་ཡོ་བྱད་རྒྱ་ཆེར་གསར་པ་བཤམ། རྒྱ་ཆེར་མ་འབྱོར་
ནའང་ཇི་ལྟར་འབྱོར་པ་བཤམས་ལ་བསང་བ་ལ་སོགས་པ་སྔར་བཞིན་བྱས་པས་ཆོག་
གསུང་། གཏོར་མ་རྒྱ་ཆེར་བྱའོ། །དེ་ནས་དངོས་གཞི་ལའང་བདུན་ཏེ། རང་ལྷའི་རྣལ་
འབྱོར་གསལ་བཏབ་ལ་གཏོར་མ་བཏང་སྟེ་ཁྲུས་བྱས་ལ་རྟེན་སྦྱང་ཞིང་ཤིས་པར་བྱ་
བ་དང་། སྟོང་པར་སྦྱང་བ་དང་། ཡན་ལག་བཞིས་བསྐྱེད་པ་དང་། མཆོད་པའི་ཆོ་ག་
དང་། སྤྱན་དབྱེ་བ་དང་། སྙིང་པོ་བཟླས་ཏེ་བརྟན་པར་བཞུགས་པ་དང་། མངའ་དབུལ་
བའོ། །དེ་ལ་དང་པོ་གཏོར་མ་བཏང་བ་དང་ཁྲུས་བྱས་ནས་དམ་ཚིག་པ་བསྐྱེད་པའི་བར་
ནི་སྟ་གོན་དང་འདྲ་བར་བྱས་ལ། དེ་ནས་ཡེ་ཤེས་པ་སྤྱན་དྲངས་པའི་སྐབས་སུ། འདི་
ཞེས་བྱ་བའི་བཅོམ་ལྡན་འདས། །ཞེས་བྱ་བ་ལ་སོགས་པས་སྙན་གསན་དབབ་སྟེ། ནངས་
པར་རབ་གནས་བགྱིད་པར་འཚལ་ཞེས་པའི་སྐབས་སུ། ད་ནི་རབ་གནས་བགྱིད་པར་
འཚལ་ཞེས་པ་གཞུག་གོ །གཞན་ཡང་སྤྱན་དྲང་པའི་ཚིགས་བཅད་འདིའང་སྤྲོས་པ་ལ་
དགའ་ན་བརྗོད་དེ། ཆོས་རྣམས་ཀུན་གྱི་དབང་ཕྱུག་གཙོ། །བཙོ་མ་གསེར་གྱི་མདོག
འདྲ་ཞིང་། །ཉི་མ་ལས་ལྷག་གཟི་བརྗིད་ཆེ། །དད་པས་སྤྱན་ནི་དྲང་བར་བགྱི། །ཞི་ཞིང
ཐུགས་རྗེ་ཆེར་ལྡན་པ། །དུལ་ཞིང་བསམ་གཏན་ས་ལ་བཞུགས། །ཆོས་དང་ཡེ་ཤེས་
ཆགས་བྲལ་བ། །ཀུན་ཏུ་མི་ཟད་ནུས་པར་ལྡན། །ཚུར་སྤྱོན་ཚུར་སྤྱོན་ཞི་བདག་ལྷ། །ཐུབ་
- 158 -

སློབ་དཔོན་རིན་པོ་ཆེ་བསོད་ནམས་རྩེ་མོའི་གསུང་།
པའི་སྐྱེས་མཆོག་ཐམས་ཅད་མཁྱེན། །ཤིན་ཏུ་ལེགས་བྱས་གཟུགས་བརྙན་ནི། །མཆོད་
པའི་གནས་འདིར་གཤེགས་སུ་གསོལ། །འདིར་ནི་གཟུགས་དང་ལྷན་ཅིག་ཏུ། །འཁོར་བ་
སྲིད་དུ་བཞུགས་ནས་ཀྱང་། །ནད་མེད་ཚེ་དང་དབང་ཕྱུག་རྣམས། །སྦྱིན་པ་ལེགས་པར་
མཛད་དུ་གསོལ། །ཞེས་པ་དང་། ཡང་། དམིགས་མེད་མཁའ་ལྟར་དག་པས་ཁྱབ་པའི་སྐུ། །
ཆོས་སྐུ་ནམ་མཁའ་ལྟ་བུར་དབྱེར་མེད་ཀྱང་། །ཐབས་དང་ཤེས་རབ་གཟུགས་བརྙན་
སྐུར་སྟོན་པ། །བཅོམ་ལྡན་འཁོར་བཅས་འདིར་ནི་གཤེགས་སུ་གསོལ། །མ་ལུས་སེམས་
ཅན་ཀུན་གྱི་དོན་སླད་དུ། །བདུད་སྡེ་དཔུང་བཅས་མ་ལུས་འཇོམས་མཛད་ཅིང་། །དངོས་
རྣམས་མ་ལུས་ཇི་བཞིན་མཁྱེན་གྱུར་པའི། །བཅོམ་ལྡན་འཁོར་བཅས་འདིར་ནི་གཤེགས་
སུ་གསོལ། །ཨོཾ་ཨེ་ཧྱ་ཧི་བྷ་ག་ཝ་ཏེ། བྷ་ག་བཱཾ་ས་མ་ཡ་ཨརྩ་མ་ན་ཨཉྙཾ་པཱ་ཏྱཾ་པྲ་ཏཱི་ཙྪེ་དཾ་
པཱུ་ཛཱ་ན་ཙརྱ་པྲ་སིདྡྷི་མེ། ཞེས་བྱ་བས་སྤྱན་དྲངས་ལ། མཆོད་ཡོན་ཕུལ་ཏེ་ཅི་འབྱོར་གྱིས་
མཆོད་དོ། །དེ་ནས་བསྲུང་བ་ནི་སྐུ་གཟུགས་དམ་ཚིག་པའི་གནས་གསུམ་དུ་ཡི་གེ་བཀོད་ལ།
རྩ་བའི་སྔགས་ལ་སོགས་པ་ཁྲོ་བོའི་སྔགས་ཟློ་ཞིང་ཡེ་ཤེས་པའི་ཕྱི་ནས་འབྲངས་པའི་
བགེགས་བསལ་བར་བྱའོ། །དེ་ནས་དགུག་གཞུག་བྱ་བ་ནི། ཇི་ལྟར་སངས་རྒྱས་ཐམས་
ཅད་དག །དགའ་ལྡན་དུ་ནི་གནས་གྱུར་ཀྱང་། །ལྷ་མོ་སྒྱུ་འཕྲུལ་ལྷུམས་ཞུགས་ལྟར། །དེ་
བཞིན་འདིར་ནི་གཤེགས་སུ་གསོལ། །ཞེས་བྱ་བ་དང་། ཨོྃ་བཛྲ་གཽ་རཱི་ཨཱ་ཀཪྵ་ཡ་ཛཿ ཞེས་
བྱ་བ་ལ་སོགས་པ་སྔགས་དང་ཕྱག་རྒྱ་དང་ཏིང་ངེ་འཛིན་གྱིས་དགུག་གཞུག་བརྟན་པར་
བྱའོ། །འདིར་ནི་རྟག་ཏུ་བཞུགས་ནས་ཀྱང་། །བརྩེ་བས་རྗེས་སུ་གཟུང་བ་དང་། །བྱང་
ཆུབ་སེམས་ནི་རབ་འཕེལ་གྱིས། །བརྟན་པར་འདིར་ནི་བཞུགས་སུ་གསོལ། །ཨོཾ་བཛྲ་ངྷ་
ར་དྷ་ར་དྷ་ར་ཡ་དྷཱ་ར་ཡ། མརྦྷ་མརྦྷ་བཛྲ་དྷྲྀ་ཀ་ཨ་དྷི་ཏིཥྛ། ༀ་ཤ་ཤྭ་ཏ་པ་ར་མ། ཤ་ཤྭ་
ཏ། ཨེ་ཧྱ་ཧི་ཛི་ན་ཛི་ཀ་ཨ་དྷི་ཏིཥྛ། ཨོཾ་བཛྲ་སུརྱ་ཏ་མོ་བྷི་དྷ་མ་ན་ས་མ་ཡ་སྟཱཾ་ཧཾ་རཏྣ་ཧཱུྃ་
- 159 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
ཀ་ཨ་ཛྙ་ཏིཥྛ། ཨོཾ་བཛྲ་དྷརྨཱ་ས་མ་ཡ་སྟཱཾ་ཧུ་ལུ་ཧུ་ལུ་ཨ་རོ་ལི་ཀ་ཨ་དྷི་ཏིཥྛ། ཨོཾ་ཕུལུཿཡུཿཧི་
ཧི་ཧི་པྲཛྙཱ་དྷྲྀ་ཀ་ཨ་དྷི་ཏིཥྛ། ཨོཾ་མོ་ཧ་ར་ཏི་ཨ་དྷི་ཏིཥྛ། ཨོཾ་དཱི་ཥ་ར་ཏི་ཨ་ངྷི་ཏིཥྛ། ཨོཾ་རཱ་
ག་ར་ཏི་ཨ་དྷི་ཏིཥྛ། ཨོྃ་བཛྲ་ར་ཏི་ཨ་དྷི་ཏིཥྛ། ཞེས་བྱ་བས་སྤྱན་དྲངས་པ་བརྟན་པར་
བཞུགས་སུ་གསོལ། དེ་ནས་སྐྱེ་མཆེད་དང་སྐུ་གསུང་ཐུགས་བྱིན་གྱིས་བརླབ་པ་སྒྲུབ་
ཐབས་བཞིན་བྱ། དབང་བསྐུར་ཞིང་རིགས་ཀྱི་བདག་པོའི་རྒྱས་གདབ་པའང་སྒྲུབ་ཐབས་
བཞིན་བྱ། དེ་ནས་ཅི་འབྱོར་གྱིས་མཆོད་ཅིང་བསྟོད་དོ། །དེ་ནས་ལྔ་པ་སྤྱན་དབྱེ་བ་ནི།
གསེར་གྱི་ཐུར་མའམ་མེད་ན་རྡོ་རྗེས་ཀྱང་རུང་སྟེ།
དཀྱིལ་འཁོར་གྱི་རྡུལ་ཚོན་ལས་
ཅུང་ཟད་བླངས་ལ་རྟེན་གྱི་སྤྱན་གྱི་ཐད་ཀར་བྱུག་ཅིང་། ཀུན་མཁྱེན་ཡེ་ཤེས་སྤྱན་ལྡན་
སྐྱོན་བྲལ་ཡང་། །གུས་པས་འཕགས་པའི་སྤྱན་ནི་དབྱེ་བགྱི་བས། །ནམ་མཁའི་མཐས་
གཏུགས་གྱུར་པའི་སེམས་ཅན་གྱིས། །སངས་རྒྱས་ཡེ་ཤེས་སྤྱན་ནི་ཐོབ་པར་ཤོག །ཨོཾ་ཙཀྵུ་
ཙཀྵུ་ས་མནྟ་ཙཀྵུ་བི་ཤོ་དྷ་ནི་སྭཱ་ཧཱ། ཞེས་བྱ་བས་སེམས་ཅན་གྱི་དོན་ལ་ནུས་པ་མཐུ་དང་
ལྡན་པར་བྱའོ། །དེ་ནས་དྲུག་པ་བརྟན་པར་བཞུགས་པ་ནི་མེ་ཏོག་ལ་གོང་གི་རིགས་ལྔ་
ཡུམ་དང་བཅས་པའི་སྔགས་དང་། ཡི་དམ་ལྷའི་སྔགས་མང་དུ་བཟླས་ལ་མེ་ཏོག་གཏོར་
ཞིང་རྡོ་རྗེས་རེག་ལ་བརྟན་པར་བཞུགས་པར་བྱ་བའི་ཕྱིར། ཨོཾ་ཏིཥྛ་བཛྲ་ཞེས་བརྗོད་དེ།
ཇི་སྲིད་དུ་འབྱུང་བས་མ་ཉེན་གྱི་བར་དུ་སེམས་ཅན་གྱི་དོན་ལ་བརྟན་པར་བཞུགས་སུ་
གསོལ་བར་བྱའོ། །དེ་ནས་བདུན་པ་མངའ་དབུལ་བ་རྒྱས་པ་ནི། རྟེན་དེ་དག་ཞུ་བ་ལས་
བྱུང་བའི་ལྷ་ཁང་དང་། མཆོད་རྟེན་ལ་སོགས་པ་སྔར་གྱི་དེར་གྱུར་པར་བསམས་ལ། ཨོཾ་
སུ་པྲ་ཏིཥྛ་བཛྲ་ཡ་སྭཱ་ཧཱ། ཨོཾ་ཧཱུྃ་ཧྲཱིཿབྷུ་ཁཾ་བཛཱི་བྷ་ཝ་དྲྀ་ཎྷོ་ཏིཥྛ་བྷུ་ཁཾ། ཞེས་ཚོགས་པ་
ཐམས་ཅད་ཀྱིས་བརྗོད་ཅིང་མེ་ཏོག་གཏོར་ཞིང་མངའ་དབུལ། ཡང་མཆོད་པ་རྒྱས་པས་
ཀྱང་མངའ་དབུལ་ཏེ། མེ་ཏོག་ལ་སོགས་པ་དང་བདུད་རྩི་དང་ཡིད་ལས་བྱུང་བ་དང་
- 160 -

སློབ་དཔོན་རིན་པོ་ཆེ་བསོད་ནམས་རྩེ་མོའི་གསུང་།
རས་ཟུང་དང་བསྟོད་པ་དང་། གཞན་ཡང་མངའ་དབུལ་བ་ཐམས་ཅད་བྱ་སྟེ། སྐུ་གཟུགས་
རྣམས་ལ་དབུ་རྒྱན་ལ་སོགས་པ་དང་། མཆོད་རྟེན་ལ་དྲིལ་བུ་ལ་སོགས་པ་དང་། པུ་སྟི་
རྣམས་ལ་གླེགས་ཤིང་སྐ་རགས་ལ་སོགས་པ་དང་།
ཐུན་མོང་དུ་གྱུར་པ་ན་བཟའ་དང་
གདུགས་ལ་སོགས་པ། ཅི་འབྱོར་པའི་ཡོ་བྱད་རྣམས་ཀྱིས་མངའ་དབུལ་ཞིང་མཆོད་པར་
བྱའོ། །མཇུག་ལའང་བདུན། རྟེན་བཞུགས་པར་སྤྱན་དྲང་དུ་བཏུབ་པ་རྣམས་སྤྱན་དྲངས་
པ་དང་། ཆོས་སྐྱོང་བསྒོ་བ་དང་། ཡོན་བདག་ལ་གཏད་དེ་མཆོད་པར་བསྒོ་བ་དང་། བཀྲ་
ཤིས་པའི་ཆོ་གས་ཐམས་ཅད་བཀྲ་ཤིས་པར་བྱ་ཞིང་། ཆོ་ག་ལྷག་ཆད་བསྐང་བ་དང་།
སྨོན་ལམ་རྒྱས་པར་བྱ་བ་དང་། ཡོན་བླང་བ་དང་། རྗེས་བསྡུ་ཞིང་དགའ་སྟོན་བྱ་བའོ། །
དང་པོ་ནི་རྟོགས་སླའོ། །གཉིས་པ་ནི་གཏོར་མ་རྒྱ་ཆེན་པོ་བཤམས་ལ་ཆོས་སྐྱོང་རྣམས་
ལ་བྱིན་ཏེ། དཔལ་མགོན་པོ་ལ་སོགས་པ་ལ་སྲུང་མར་བསྒོ་ལ་བཞག་སྟེ། ཁྱོད་ཀྱིས་རྟེན་
འདི་ལ་མི་དང་མི་མ་ཡིན་པའི་གནོད་པ་སྲུངས་ལ། མཆོད་པ་དང་། བཀྲ་ཤིས་པ་ལ་
སོགས་པ་རྒྱས་པར་བྱ་བའི་ཕྱིར། རྟེན་འདིའི་ཆོས་སྐྱོང་བའི་སྲུང་མ་གྱིས་ཤིག
ཅེས་བྱ་
བ་ལ་སོགས་པས་ཆོས་སྐྱོང་བར་བསྒོ་བར་བྱའོ། །གསུམ་པ་ནི་བླ་མས་ཡོན་བདག་ལ། ངས་
བྱ་བ་གང་ཡིན་པའི་རབ་ཏུ་གནས་པ་རྫོགས་ཀྱིས། ཁྱོད་ཀྱིས་འཇིག་རྟེན་དང་འཇིག་རྟེན་
ལས་འདས་པའི་འདོད་པ་ཐམས་ཅད་བསྒྲུབས་ཟིན་གྱིས། ཁྱོད་ཀྱིས་རྟེན་འདི་ལ་ཞག་
བདུན་ལ་སོགས་པར་ཇི་ལྟར་འབྱོར་པའི་མཆོད་པ་རྒྱ་ཆེན་པོ་གྱིས་ཤིག དེ་ནས་ཀྱང་ཅི་
འབྱོར་པའི་མཆོད་པ་བར་མ་ཆད་པར་གྱིས་ཤིག ཅེས་བསྒོ་བར་བྱའོ། །བཞི་པ་ནི་ཅི་
འབྱོར་པ་རྣམས་ཀྱིས་བཀྲ་ཤིས་པར་བྱ་བའི་ཕྱིར། བཀྲ་ཤིས་སྣ་ཚོགས་དབྱངས་དང་བཅས་
པས་བྱའོ། །ཡང་རྒྱས་པའི་སྦྱིན་སྲེག་དང་། བདག་དང་ཡོན་བདག་གི་སྡིག་པ་ཞི་བར་བྱ་
བའི་ཕྱིར། ཞི་བའི་སྦྱིན་སྲེག་བྱའོ། །ལྔ་པ་ནི་བླ་མ་དང་ཡོན་བདག་འཁོར་དང་བཅས་
- 161 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
པས་སྨོན་ལམ་རྒྱས་པར་གདབ་པར་བྱའོ། །དྲུག་པ་བར་ཆད་བསྲུངས་ལ་ཡོན་བླང་བར་
བྱ་སྟེ། བླ་མ་ཡོངས་སུ་མཉེས་པ་ཡིས། །ལས་ཀྱི་དངོས་གྲུབ་འགྲུབ་པར་འགྱུར། །ཐ་ན་
བསྙེན་བཀུར་ཙམ་གྱིས་ཀྱང་། །བླ་མ་ཡོངས་སུ་མཉེས་པར་བྱ། །ཞེས་པས་ཡོན་བླང་ངོ་། །
དེ་ནས་བདུན་པ་ནི། ཡང་དཀྱིལ་འཁོར་ལ་མཆོད་ཅིང་དངོས་གྲུབ་བླངས་ལ། ཆོ་ག་
ལྷག་ཆད་ཐམས་ཅད་བཟོད་པར་གསོལ་ལ། བདག་ཉིད་བསྲུངས་ལ་དཀྱིལ་འཁོར་གྱི་རྗེས་
ཀྱི་བྱ་བ་རྣམས་ནི་དབང་གི་ཆུ་བོ་བཞིན་རྒྱས་པར་བྱའོ། །སྦྱིན་བདག་གིས་ཀྱང་དགའ་
སྟོན་ཆེན་པོ་བྱ་བ་ལ་སོགས་པ་མཇུག་རྒྱས་པར་བྱའོ། །དེ་ལྟར་རྒྱས་པར་མི་ནུས་པ་རྣམས་
ཀྱིས་ཀྱང་སྟ་གོན་དང་སྦྱིན་སྲེག་སྤངས་པ་ཙམ་ཉམས་སུ་བླང་བར་བྱའོ། །རབ་ཏུ་གནས་
པའི་ལག་ཏུ་བླང་བའི་རིམ་པ། བླ་མ་བརྒྱུད་པའི་ཕྱག་ལེན་ཇི་ལྟར་མཛད་པ་བཞིན་དུ་
དགེ་བསྙེན་བསོད་ནམས་རྩེ་མོས་སྦྱར་བ་ལས། དུས་ཕྱིས་རྣལ་འབྱོར་པ་གྲགས་པ་རྒྱལ་མཚན་
གྱིས་ཞུས་དག་བགྱིས་ཏེ་ལེགས་པར་བསྡེབས་པའོ། །རབ་ཏུ་གནས་པའི་ཆོ་ག་རྫོགས་སོ།། །།
- 162 -

ས